
Par grozījumiem Cēsu novada domes 2026.gada 18 jūnija lēmumā Nr.270 "Par privātā 
partnera piesaistes procesa SIA “Līgatnes komunālserviss” konkursa dokumentu apstiprināšanu"
Ziņo L.Medne, Cēsu novada pašvaldības izpilddirektore

Ar Cēsu novada pašvaldības domes 2026. gada 12. februāra lēmumu Nr. 40 “Par privātā partnera piesaistes procesa uzsākšanu SIA “Līgatnes komunālserviss” attīstībai un konkursa nolikuma sagatavošanu” tika nolemts apstiprināt “Izvērtējumu un priekšlikumus privātā partnera piesaistei SIA “Līgatnes komunālserviss” Cēsu novada siltumapgādes sistēmas attīstības nodrošināšanai” un tajā ietverto priekšlikumu – piesaistīt privāto partneri SIA “Līgatnes komunālserviss” attīstībai, izmantojot pamatkapitāla palielināšanas veidu. Tāpat ar minēto lēmumu tika nolemts piesaistīt SIA “Līgatnes komunālserviss” privāto partneri, palielinot pamatkapitālu ar mērķi piesaistīt kapitālu, apmaksājot kapitāla daļas ar naudu.
Ar Cēsu novada pašvaldības domes 2026. gada 28. maija lēmumu Nr. 232 “Par Cēsu novada pašvaldības līdzdalības saglabāšanu sabiedrībā ar ierobežotu atbildību “Līgatnes komunālserviss”” nolemts saglabāt Cēsu novada pašvaldības tiešo līdzdalību SIA “Līgatnes komunālserviss” un atzīt to par atbilstošu Publiskas personas kapitāla daļu un kapitālsabiedrību pārvaldības likuma 4. panta nosacījumiem, piesaistot privāto investoru (51% kapitāldaļu atsavināšana) un saglabājot ar Cēsu novada pašvaldības domes 2025. gada 18. septembra lēmumu Nr. 368 apstiprināto SIA “Līgatnes komunālserviss” vispārējo stratēģisko mērķi. Tāpat ar minēto lēmumu nolemts uzdot pašvaldības domes priekšsēdētāja izveidotai izsoles komisijai divu nedēļu laikā no lēmuma pieņemšanas par izsoles dokumentācijas apstiprināšanu Cēsu novada domē, uzsākt izsoles procedūru “Par sabiedrības ar ierobežotu atbildību “Līgatnes komunālserviss” pamatkapitāla palielināšanu ar privāta kapitāla piesaisti”.
Savukārt ar Cēsu novada pašvaldības domes 2026. gada 18. jūnija lēmumu “Par privātā partnera piesaistes procesa SIA “Līgatnes komunālserviss” konkursa dokumentu apstiprināšanu” citastarp tika apstiprināti noteikumi par kārtību, kādā īstenojama SIA “Līgatnes komunālserviss” pamatkapitāla palielināšana, kļūstot par privātu kapitālsabiedrību (turpmāk – Izsoles noteikumi). Vienlaikus ar minēto lēmumu tika nolemts uzdot Cēsu novada pašvaldības priekšsēdētāja izveidotajai izsoles komisijai organizēt izsoli lēmumā un Izsoles noteikumos noteiktajā kārtībā, nodrošinot izsoles sagatavošanu, pretendentu pieteikumu pieņemšanu un izvērtēšanu, izsoles norisi un izsoles rezultātu apkopošanu, kā arī noteikt, ka izsoles rezultāti apstiprināmi ar atsevišķu Cēsu novada pašvaldības domes lēmumu.
Pamatojoties uz Izsoles noteikumiem, tika izsludināta izsole privātā partnera piesaistei. Informācija par izsoli atbilstoši Cēsu novada pašvaldības domes 2026. gada 18. jūnija lēmumam tika publicēta Latvijas Republikas oficiālajā izdevumā “Latvijas Vēstnesis”, elektronisko izsoļu vietnē https://izsoles.ta.gov.lv un Cēsu novada pašvaldības tīmekļvietnē www.cesis.lv .
Izsoles noteikumu 6.6.1. punktu noteiktajā termiņā (līdz 2026. gada 28. jūlijam) dalībai izsolē nepieteicās neviens pretendents, kā rezultātā izsoles komisija, pamatojoties uz Izsoles noteikumu 2.9., 6.11.1.. un 6.11.9. apakšpunktu, pieņēma lēmumu atzīt par nenotikušu elektronisko izsoli “Par sabiedrības ar ierobežotu atbildību “Līgatnes komunālserviss” pamatkapitāla palielināšanu ar privāta kapitāla piesaisti”, jo pieteikumu iesniegšanas termiņā neviens izsoles pretendents nav pieteicies. Vienlaikus, ievērojot to, ka izsludinātās izsoles laikā no tirgus dalībnieka tika saņemts ierosinājums atsevišķu Izsoles noteikumu pārskatīšanai un precizēšanai, un ņemot vērā nepieciešamību piesaistīt izsolei plašāku pretendentu loku, izsoles komisija pēc ierosinājuma izvērtēšanas un Izsoles noteikumu pārskatīšanas nolēma grozīt un apstiprināt jaunā redakcijā Noteikumus par kārtību, kādā īstenojama SIA “Līgatnes komunālserviss” pamatkapitāla palielināšana, veicot izmaiņas:
1) Privātā partnera piesaistes un izstāšanās nosacījumos;
2) Investīciju ieguldījumu veikšanas kārtībā;
3) Sabiedrības pārvaldības noteikumos;
4) Sadarbības līguma nosacījumos attiecībā uz lēmumu pieņemšanas procesiem.
Ievērojot iepriekš minēto, izsoles komisija nolēma sagatavot apstiprināšanai precizētus Izsoles noteikumus, ierosinot veikt izmaiņas noteikumu nosacījumos, kuros paredzēta privātā partnera piesaiste, izstāšanās un investīciju ieguldījumu veikšana, pārvaldības noteikumi un sadarbības līguma nosacījumi lēmumu pieņemšanas procesos. 

Pamatojoties uz Pašvaldību likuma 10. panta pirmās daļas 9. punktu un 73. panta pirmo daļu, Publiskas personas kapitāla daļu un kapitālsabiedrību pārvaldības likuma 148. panta pirmās daļas 1. punktu, 149. pantu, 151. panta pirmo daļu un 152. panta trešo daļu;
ņemot vērā Cēsu novada pašvaldības izsoles komisijas 2026. gada 31. jūlija lēmumu un nepieciešamību veicināt investoru piesaisti, Cēsu novada domes Finanšu komitejas 2026. gada 6.augusta atzinumu (protokols Nr.9), Cēsu novada dome, ar 10 balsīm - par (Atis Egliņš-Eglītis, Erlends Geruļskis, Ēriks Bauers, Indriķis Putniņš, Inese Suija-Markova, Ivo Rode, Jānis Gabrāns, Jānis Rozenbergs, Māris Šķesteris, Mārtiņš Šteins) , 8 - pret (Elīna Stapulone, Ella Frīdvalde-Andersone, Evita Šīrante, Jānis Goba, Jānis Kārkliņš, Jānis Mičulis, Jānis Plūme, Laimis Šāvējs), 1 - atturas (Guntis Grosbergs), nolemj:
1. Atzīt par spēku zaudējušiem noteikumus par kārtību, kādā īstenojama sabiedrības ar ierobežotu atbildību “Līgatnes komunālserviss”, reģistrācijas Nr. 54103099071, pamatkapitāla palielināšana, kļūstot par privātu kapitālsabiedrību, redakciju, kas apstiprināta ar Cēsu novada pašvaldības domes 2026. gada 18. jūnija lēmuma Nr. 270 punktu Nr. 1;
2. Apstiprināt noteikumus par kārtību, kādā īstenojama sabiedrības ar ierobežotu atbildību “Līgatnes komunālserviss”, reģistrācijas Nr. 54103099071, pamatkapitāla palielināšana, kļūstot par privātu kapitālsabiedrību, jaunā redakcijā (pielikums Nr.1);
3. Uzdot Cēsu novada pašvaldības priekšsēdētāja izveidotajai izsoles komisijai:
3.1. Sagatavot un publicēt paziņojumu par jaunas (atkārtotas) izsoles izsludināšanu atbilstoši noteikumiem, kas apstiprināti ar šī lēmuma punktu Nr.2;
3.2. Noteikt jaunu pieteikšanās termiņu un izsoles norises laiku;
4. Noteikt, ka visi ar Cēsu novada pašvaldības domes 2026. gada 18. jūnija lēmumu Nr. 270 noteiktie nosacījumi, ciktāl tie nav pretrunā ar šo lēmumu, ir piemērojami attiecībā uz jaunas (atkārtotas) izsoles izsludināšanu un norisi.

